ออมสินจัดให้ดอกเบี้ยพิเศษ0.75%วันเด็กแห่งชาติ
โพสต์ทูเดย์ &#8212; ออมสินเอาใจเด็กๆ ให้ดอกเบี้ยเพิ่มจากปกติ 0.25% ยาว 1 ปี ส่วนไอแบงก์ไม่น้อยหน้า มีประกันภัยแถม
7 ม.ค. 2554

โพสต์ทูเดย์ — ออมสินเอาใจเด็กๆ ให้ดอกเบี้ยเพิ่มจากปกติ 0.25% ยาว 1 ปี ส่วนไอแบงก์ไม่น้อยหน้า มีประกันภัยแถม
นายเลอศักดิ์ จุลเทศ ผู้อำนวยการธนาคารออมสิน เปิดเผยว่า ธนาคารออมสินได้เปิดตัวเงินฝากเผื่อเรียกเพื่อวันเด็ก สำหรับเด็กที่เปิดบัญชีเงินฝากตั้งแต่ 100 บาทขึ้นไป ระหว่างวันที่ 8–14 ม.ค.นี้ โดยปรับดอกเบี้ยจาก 0.5% ต่อปี เป็น 0.75% ต่อปี เป็นระยะเวลา1 ปี พร้อมมอบทุนการศึกษาให้เด็กที่ฝากเงินในช่วงดังกล่าว 30 ทุนทุนละ 1 แสนบาท รวมเป็นเงิน 3 ล้านบาท
ทั้งนี้ เนื่องจากวันเด็กแห่งชาติปีนี้ วันที่ 8 ม.ค. 2554 พิเศษกว่าทุกปีที่ผ่านมา เพราะเป็นปีมหามงคลเฉลิมพระชนมพรรษา 84 พรรษา พระบาทสมเด็จพระเจ้าอยู่หัว
นอกจากนี้ ธนาคารยังปรับดอกเบี้ยเงินฝากสำหรับผู้ออมทั่วไป ได้แก่ เงินฝากประจำ 15 เดือน เป็นเงินฝากรูปแบบใหม่ อัตราดอกเบี้ย 2.5% ต่อปี ฝากประจำ 24 เดือน ปรับขึ้นดอกเบี้ยจาก 2.35% ต่อปี เป็น 3% ต่อปี และสลากออมสินพิเศษ 3 ปี ปรับดอกเบี้ยจากหน่วยละ 2.375 บาท เป็นหน่วยละ 2.75 บาท
สำหรับกิจกรรมในงานวันเด็กปี 2554 ธนาคารออมสิน จัดขึ้นภายใต้แนวคิด เด็กไทยมีน้ำใจ ใส่ใจสังคมและสิ่งแวดล้อม แบ่งกิจกรรมเป็น 2 ส่วน ได้แก่ กิจกรรมรักสังคมใส่ใจสิ่งแวดล้อม เป็นการเล่นเกม ประกวดวาดภาพ ร้องเพลงชิงรางวัลและทุนการศึกษา และกิจกรรมรักออม ซึ่งจะเปิดให้ชมประวัติศาสตร์การออม ไทยที่พิพิธภัณฑ์ธนาคารออมสิน และนอกจากนั้น ธนาคารออมสินยังจัดกิจกรรมมากมาย พร้อมมอบของที่ระลึกเป็นกระเป๋าเป้สีชมพู สำหรับเด็กที่ฝากเงิน 50 บาทขึ้นไป โดยธนาคารได้เตรียมไว้ 8 แสนใบทั่วประเทศ 
ด้านธนาคารอิสลามแห่งประเทศไทย หรือไอแบงก์ ล่าสุดทางธนาคารออกผลิตภัณฑ์การออมทรัพย์สำหรับผู้เยาว์ต้อนรับวันเด็ก ด้วยอัตราดอกเบี้ยสูงถึง 0.75% จะสูงกว่าดอกเบี้ยในระบบที่ให้อัตราเฉลี่ย 0.5% ฝากตั้งแต่ 1 หมื่นบาทเป็นต้นไป 
พร้อมให้สิทธิประโยชน์การประกันอุบัติเหตุแก่ผู้ปกครอง วงเงินสูงถึง 1 ล้านบาท โดยผู้เยาว์เปิดบัญชีตั้งแต่แรกเกิดจนถึงอายุ 15 ปี คาดว่าจะมีผู้มาเปิดบัญชี 3 หมื่นบัญชี หรือวงเงินประมาณ 200 ล้านบาท เริ่มฝากได้ตั้งแต่วันที่ 7 ม.ค.นี้ เป็นต้นไป
ขณะที่นายศีลวัต สันติวิสัฏฐ์ผู้ช่วยกรรมการผู้จัดการ ธนาคารกสิกรไทย ออกแคมเปญเงินฝากคุ้มครองวัยซน ช่วงวันเด็กแห่งชาติ เมื่อเปิดบัญชีเงินฝากทวีทรัพย์ และสมัครกรมธรรม์ประกันภัยวัยซน ที่ให้ความคุ้มครองด้านอุบัติเหตุ และค่าชดเชยรายวันจากการรักษาพยาบาลจาก 6 โรคฮิตสำหรับเด็กอายุตั้งแต่ 1 ปีบริบูรณ์ถึงอายุ 15 ปี รับกระเป๋าเป้คุณหนู The Salads ตั้งแต่วันนี้23 ม.ค. 2554 ที่ธนาคาร กสิกรไทยทุกสาขาทั่วประเทศ.